Det hører til sjældenhederne, at en topatlet oplever sin karrieres guldalder i midten af trediverne, men for Esben H. Kronborg fra Slettestrand er det lige modsat. - Jeg har aldrig følt mig stærkere kørende end nu, fortæller den nordjyske rytter. I mere end 20 år har han kørt de danske og udenlandske skove tyndt - dog uden at køre sig til en sejr af større betydning, men det er der blevet ændret på det seneste halve år. - Det har været den vildeste periode i mit sportsliv, som jeg ikke havde set komme. I sommer sikrede han sig sin største triumf, da han vandt det frygtede ekstremløb 'Offroadfinnmark' i det nordligste Norge - en cykeltur på 700 kilometer i ét stræk. En bedrift der så for kort tid siden gav ham prisen som Årets Mountainbike Rytter ved ved Danish Bike Awards. - Det er en anerkendelse, som jeg har drømt om i flere år, men som jeg ikke havde troet mulig, siger Esben H. Kronborg.
Mountainbikekøreren Esben H. Kronborg har de sidste måneder overrasket alt og alle ved at vinde to fornemme titler i en alder af 35 år.